## Pravilnik o dodjeli radijskih frekvencija

### NN 129/2005 (31.10.2005.), Pravilnik o dodjeli radijskih frekvencija

# MINISTARSTVO MORA, TURIZMA, PROMETA I RAZVITKA

**2392**

Na temelju članka 78. stavka 2., članka 80.
stavka 2., članka 84. stavka 3., članka 86. stavka 2., članka 87. stavka 1. i
članka 89. stavka 3. Zakona o telekomunikacijama (»Narodne novine«, broj
122/03., 158/03., 60/04. i 70/05.) ministar mora, turizma, prometa i razvitka
donosi

## PRAVILNIK

### O DODJELI RADIJSKIH FREKVENCIJA

I. OPĆE ODREDBE

*Sadržaj Pravilnika*

Članak 1.

Ovim se Pravilnikom propisuju način, postupak i uvjeti
dodjele radijskih frekvencija, sadržaj dozvole za uporabu radijskih
frekvencija, izgled i sadržaj obrasca opće dozvole, izgled i sadržaj obrazaca
zahtjeva za izdavanje dozvole za radijsku postaju, izgled i sadržaj obrazaca
dozvole za radijsku postaju, odgovarajuća tehnička dokumentacija koja se
prilaže zahtjevu za izdavanje dozvole za radijsku postaju, uvjeti izdavanja
opće dozvole te način i uvjeti produljenja roka valjanosti dozvole za radijsku
postaju.

*Vrste dozvola*

Članak 2.

Hrvatska agencija za telekomunikacije (u
daljnjem tekstu: Agencija) dodjeljuje radijske frekvencije izdavanjem dozvole
za uporabu radijskih frekvencija, izdavanjem dozvole za radijsku postaju i
izdavanjem opće dozvole.

*Obveze vlasnika, odnosno korisnika radijske postaje*

Članak 3.

(1) Vlasnik, odnosno korisnik radijske postaje
prigodom planiranja, projektiranja, izgradnje i uporabe radijskih postaja mora
osobito voditi računa o sljedećem:

1. zahtjevima sigurnosti i zaštite zdravlja
ljudi,

2. uporabi radijske postaje u skladu sa Zakonom
o telekomunikacijama (u daljnjem tekstu: Zakon), propisima donesenim na temelju
Zakona i planovima dodjele radijskih frekvencija,

3. načelima racionalne, ekonomične i djelotvorne
uporabe radiofrekvencijskog spektra,

4. sprječavanju nastanka smetnja u radu drugih radiokomunikacijskih služba, a osobito štetnih smetnja
radijskim postajama radiokomunikacijskih služba iz
članka 88. stavka 3. Zakona.

(2) U slučaju saznanja o prestanku ispunjavanja
kojeg od zah­tjeva iz
stavka 1. ovoga članka u odnosu na bilo koju radijsku postaju na području
Republike Hrvatske, vlasnici, odnosno korisnici radijskih postaja moraju bez
odgode izvijestiti Agenciju o neispunjavanju tih zahtjeva.

*Planovi dodjele radijskih frekvencija*

Članak 4.

(1) Agencija donosi, u skladu s Pravilnikom o
namjeni radiofrekvencijskog spektra, planove dodjele
radijskih frekvencija kojima se podrobno utvrđuje namjena, tehnički uvjeti
dodjele i uporabe radijskih frekvencija, prema vrsti radiokomunikacijske
službe, radijskog sustava i/ili radijske postaje.

(2) Planove dodjele radijskih frekvencija
Agencija redovito obnavlja i objavljuje na svojim internetskim stranicama, a
može ih objavljivati i na drugi prikladan i javno dostupan način.

(3) Planove dodjele radijskih frekvencija koje
se odnose na frekvencijsko područje radija i televizije, s pregledom
dodijeljenih i raspoloživih radijskih frekvencija i drugim potrebnim tehničkim
podacima, Agencija redovito, a najmanje svaka tri mjeseca, dostavlja Vijeću za
elektroničke medije.

(4) Planovi dodjele radijskih frekvencija za
pojedine vrste radio­komunikacijskih služba moraju osobito sadržavati sljedeće:

*a) za
radijske frekvencije za obavljanje javnih telekomunikacijskih usluga u
pokretnim telekomunikacijskim mrežama:*

1. frekvencijske pojaseve (uz naznaku područja
rada osnovnih (baznih) postaja i terminalnih postaja),

2. blokove radijskih frekvencija,

3. načine radijskog pristupa (CDMA, FDMA, TDMA, itd.),

4. preferencijalne
frekvencije,

5. ograničenja uporabe radijskih frekvencija,

6. odgovarajuće norme, ITU-ove i/ili CEPT-ove
preporuke i odluke.

*b) za
radijske postaje u sustavima profesionalnog pokretnog radija (PMR):*

1. frekvencijski pojas,

2. vrste prometa, vrste radijskih postaja, TX/RX
kôd,

3. najveću izračenu snagu,

4. razmak kanala i širinu kanala,

5. dupleksni razmak i
upareni radiofrekvencijski spektar,

6. dopuštene vrste emisija (govor, podaci),

7. posebne primjene (WB, NB, itd.),

8. davatelje usluga u PMR sustavima,

9. odgovarajuće norme, ITU-ove i/ili CEPT-ove preporuke
i odluke,

10. odgovarajuće međunarodne sporazume.

*c) za
radijske postaje u amaterskim radiokomunikacijskim služ­bama:*

1. frekvencijski pojas,

2. status amaterske službe (P, Pex, S),

3. snagu odašiljača (PEP) (W),

4. vrstu emisije,

5. radioamaterski
razred (A, P),

6. dodatne uvjete u skladu s Pravilnikom o
amaterskim radijskim komunikacijama.

*d) za
mikrovalne veze:*

1. frekvencijske pojaseve,

2. raspodjelu radiofrekvencijskih
kanala,

3. ograničenja uporabe radijskih frekvencija,

4. način uporabe (civilno / vojno),

5. odgovarajuće norme, ITU-ove i/ili CEPT-ove
preporuke i odluke.

*e) za
pomorske radiokomunikacijske službe:*

1. vrstu radiokomunikacijske
službe,

2. frekvencijski pojas,

3. način rada i vrstu radijske postaje,

4. razmak kanala i širinu kanala,

5. dupleksni razmak i
upareni radiofrekvencijski spektar,

6. dopuštene vrste emisija,

7. odgovarajuće norme, ITU-ove i/ili CEPT-ove
preporuke i odluke,

8. IMO propise.

*f) za
zrakoplovne radiokomunikacijske službe:*

1. vrstu radiokomunikacijske
službe,

2. frekvencijski pojas,

3. način rada i vrstu radijske postaje,

4. razmak kanala i širinu kanala,

5. dopuštene vrste emisija,

6. odgovarajuće norme, ITU-ove i/ili CEPT-ove
preporuke i odluke,

7. ICAO propise.

*g) za
frekvencijsko područje radija i televizije (služba radiodifuzije):*

1. popis dodijeljenih i raspoloživih radijskih
frekvencija (s naznakom kanala) na državnoj, regionalnoj i lokalnoj razini,

2. raspon broja stanovnika na području
pokrivanja koncesijom,

3. ograničenja uporabe radijskih frekvencija,

4. frekvencijske pojaseve za posebne namjene u
službi radiodi­fuzije (pokretni linkovi za ENG/OB,
pokretne kamere, prenosive SNG zemaljske radijske postaje i sl.),

5. odgovarajuće norme, ITU-ove i/ili CEPT-ove
preporuke i odluke,

6. međunarodne sporazume o raspodjeli radijskih
frekvencija (ST61, GE84, itd.).

*h) za
radijske frekvencije koje se dodjeljuju izdavanjem opće dozvole:*

1. popis svih vrsta radijskih postaja za koje se
izdaje opća dozvola,

2. tehničke podatke za svaku vrstu radijske
postaje (frekvencijski pojas, razmak kanala i širina kanala, dupleksni razmak i upareni radiofrekvencijski
spektar, dopuštena snaga odašiljača, najveća efektivna izračena snaga (ERP),
dopuštena vrsta emisije, dopuštena vrsta antene),

3. zemljopisno područje uporabe radijskih
postaja,

4. opće i posebne uvjete uporabe radijskih
postaja,

5. popis vrsta radijskih postaja za koje je
potrebna prijava Agenciji u skladu s člankom 37. ovoga Pravilnika,

6. odgovarajuće norme te CEPT-ove odluke i
preporuke.

II. DOZVOLA ZA UPORABU
RADIJSKIH FREKVENCIJA

*Izdavanje dozvole za uporabu radijskih frekvencija*

Članak 5.

(1) Vijeće Hrvatske agencije za telekomunikacije
(u daljnjem tekstu: Vijeće Agencije) izdaje dozvolu za uporabu radijskih
frekvencija pravnoj osobi koja je dobila koncesiju za radijske frekvencije za
obavljanje javnih telekomunikacijskih usluga u pokretnoj telekomunikacijskoj
mreži uz uporabu radiofrekvencijskog spektra, u
skladu s člankom 24. stavkom 1. Zakona.

(2) Dozvola za uporabu radijskih frekvencija izdaje
se prigodom sklapanja ugovora o koncesiji iz članka 30. stavka 1. Zakona, i to
na razdoblje na koje je dana koncesija iz stavka 1. ovoga članka.

(3) Prije izdavanja dozvole za uporabu radijskih
frekvencija, a najkasnije prigodom preuzimanja te dozvole, plaća se naknada za
dodjelu i uporabu radijskih frekvencija u skladu s posebnim propisom.

*Sadržaj dozvole za uporabu radijskih frekvencija*

Članak 6.

Dozvola za uporabu radijskih frekvencija mora
osobito sadržavati sljedeće:

1. naziv i sjedište pravne osobe koncesionara
kojemu je dana koncesija iz članka 5. stavka 1. ovoga Pravilnika,

2. podatke o dodijeljenim radijskim
frekvencijama,

3. raspodjelu radijskih frekvencija po radiofrekvencijskim kanalima,

4. podatke o načinu i uvjetima uporabe radijskih
frekvencija,

5. podatke o plaćanju naknade za dodjelu i
uporabu radijskih frekvencija,

6. obvezu planiranja i projektiranja osnovnih
postaja u sklopu pokretne telekomunikacijske mreže, te način i opseg obveznog
prijavljivanja podataka Agenciji,

7. obvezu i način izvješćivanja o izvršenim
radijskim mjerenjima na osnovnim postajama,

8. obvezu, način i rokove izvješćivanja o
uporabi radijskih frekvencija, izgradnji i preustroju pokretne
telekomunikacijske mreže,

9. rok valjanosti dozvole,

10. uvjete za prestanak valjanosti dozvole.

*Izvješćivanje Agencije*

Članak 7.

(1) Koncesionar javnih telekomunikacijskih
usluga u pokretnoj telekomunikacijskoj mreži uz uporabu radiofrekvencijskog
spektra mora prijaviti Agenciji podatke o zemljopisnoj lokaciji i tehničke
podatke za svaku postavljenu osnovnu postaju u sklopu svoje pokretne
telekomunikacijske mreže, i to u roku od osam dana od dana početka rada te
osnovne postaje.

(2) Podaci iz stavka 1. ovoga članka moraju sadržavati
i podatke iz članka 9. stavka 2. Pravilnika o ograničenjima jakosti
elektromagnetskih polja za radijsku opremu i telekomunikacijsku terminalnu
opremu.

(3) Koncesionar iz stavka 1. ovoga članka mora
redovito, najmanje četiri puta godišnje, prijaviti Agenciji podatke iz stavka
1. ovoga članka za sve osnovne postaje kojima su promijenjeni pripadajući
tehnički parametri.

(4) Na temelju prijave koncesionara iz stavka 1.
ovoga članka Agencija izdaje potvrdu o sigurnosti za svaku postavljenu osnovnu
postaju u pokretnoj telekomunikacijskoj mreži, u skladu s Pravilnikom iz stavka
2. ovoga članka.

(5) Prijava iz stavka 1. i 3. ovoga članka
podnosi se na obrascu kojemu oblik i sadržaj utvrđuje Agencija, te ga
objavljuje u »Narodnim novinama« i na svojim internetskim stranicama, a može ga
objaviti i na drugi prikladan i javno dostupan način.

(6) Agencija može, ovisno o raspoloživim
tehničkim mogućnostima, zaprimati prijavu iz stavka 1. i 3. ovoga članka i
elektroničkim putem.

*Prestanak valjanosti dozvole za uporabu radijskih
frekvencija*

Članak 8.

(1) Dozvola za uporabu radijskih frekvencija
prestaje važiti danom isteka roka valjanosti navedenog u dozvoli.

(2) Agencija donosi rješenje o prestanku
valjanosti dozvole za uporabu radijskih frekvencija u slučajevima iz članka 91.
stavka 2. točke 1. i 5. Zakona.

III. DOZVOLA ZA RADIJSKU
POSTAJU

*Dostavljanje prethodnih podataka*

Članak 9.

(1) Osoba koja planira graditi, postavljati
i/ili upotrebljavati teh­nički
složeniju radijsku mrežu, mora dostaviti Agenciji u pisanom obliku, prije
podnošenja zahtjeva za izdavanje dozvole za radijsku postaju iz članka 86.
Zakona, podatke koji sadržavaju opis, namjenu, frekvencijsko područje,
zemljopisno područje i osnovne tehničke zna­čajke te
radijske mreže.

(2) Agencija će, u roku od najviše 30 dana od
dana zaprimanja podataka iz stavka 1. ovoga članka, obavijestiti u pisanom
obliku osobu iz stavka 1. ovoga članka o mogućnostima uporabe zatraženog
frekvencijskog područja, rasporedu radiofrekvencijskih
kanala i raspoloživosti odgovarajućih radijskih frekvencija, u smislu njihove
usklađenosti s odgovarajućim planom dodjele radijskih frekvencija iz članka 4.
ovoga Pravilnika.

(3) Popis vrsta tehnički složenijih radijskih
mreža iz stavka 1. ovoga članka utvrđuje Agencija te ga redovito, a najmanje
jedanput godišnje objavljuje u »Narodnim novinama« i na svojim internetskim
stranicama, a može ga objaviti i na drugi prikladan i javno dostupan način.

*Uvjeti izdavanja dozvole za radijsku postaju*

Članak 10.

(1) Agencija izdaje dozvolu za radijsku postaju
iz članka 86. Zakona na temelju podnesenog zahtjeva za izdavanje dozvole, ako
su ispunjeni sljedeći uvjeti:

1. ako je radijska frekvencija navedena u
odgovarajućem planu dodjele radijskih frekvencija iz članka 4. ovoga
Pravilnika,

2. ako je radijska frekvencija raspoloživa,

3. ako je radijska frekvencija usklađena s
uporabom drugih radijskih frekvencija.

(2) Uvjet usklađenosti radijske frekvencije iz
stavka 1. točke 3. ovoga članka odnosi se na uporabu drugih radijskih
frekvencija u Republici Hrvatskoj, te na uporabu drugih radijskih frekvencija u
susjednim i drugim zemljama, u slučaju potrebe usklađivanja uporabe radijskih
frekvencija na međunarodnoj razini.

(3) Iznimno od odredbe stavka 2. ovoga članka,
Agencija može izdati dozvolu za radijsku postaju i ako radijska frekvencija
nije usklađena s uporabom drugih radijskih frekvencija na međunarodnoj razini,
pri čemu u dozvolu za radijsku postaju upisuje napomenu o možebitno potrebnim
ograničenjima uporabe te radijske postaje s obzirom na frekvencijsko područje,
zemljopisno područje, vrijeme odašiljanja radijske postaje i rok valjanosti
dozvole.

(4) U slučaju izdavanja dozvole za radijsku
postaju u skladu s odredbama stavka 3. ovoga članka, Agencija mora provoditi
propisane postupke radi usklađivanja uporabe radijske frekvencije na
međunarodnoj razini.

(5) Vlasnik, odnosno korisnik radijske postaje
iz stavka 3. ovoga članka obvezan je poduzeti odgovarajuće mjere zaštite u
svrhu ograničenja snage elektromagnetskih zračenja prema susjednim zemljama.

(6) Vlasniku, odnosno korisniku radijske postaje
iz stavka 3. ovoga članka Agencija može uskratiti pravo uporabe dodijeljene
radijske frekvencije uz uvjete utvrđene Uredbom o ograničenjima uporabe radijskih
frekvencija, te uz krajnji rok za trajnu zabranu uporabe te radijske postaje,
koji ne može biti kraći od 48 sati od trenutka zaprimanja pisane obavijesti
Agencije, pri čemu vlasnik, odnosno korisnik radijske postaje nema pravo na
nadoknadu troš­kova, niti pravo na izdavanje nove
dozvole za radijsku postaju s izmijenjenom radijskom frekvencijom.

*Zahtjev za izdavanje dozvole za radijsku postaju*

Članak 11.

(1) Zahtjev za izdavanje dozvole za radijsku
postaju podnosi se Agenciji na propisanom obrascu u pisanom obliku, a Agencija
može, ovisno o raspoloživim tehničkim mogućnostima, zaprimati zahtjev i
elektroničkim putem.

(2) Obrasci zahtjeva iz stavka 1. ovoga članka
za pojedine vrste radijskih postaja dani su u Dodatcima Z-1, Z-2, Z-3, Z-4,
Z-5, Z-6, Z-7, Z-8, Z-9 i Z-10, koji su tiskani u Prilogu 1. ovoga Pravilnika i
čine njegov sastavni dio.

(3) Uz zahtjev iz stavka 1. ovoga članka
Agenciji se obvezno prilaže dokaz o uplati upravne pristojbe u skladu s
posebnim propisom.

(4) Uz zahtjev za izdavanje dozvole za radijske
postaje iz članka 26. ovoga Pravilnika Agenciji se obvezno prilaže i
odgovarajuća tehnička dokumentacija, sastavljena u skladu s člancima 27. do 31.
ovoga Pravilnika.

(5) Uz zahtjev za izdavanje dozvole za
nepokretnu radijsku postaju, na koju se primjenjuje Pravilnik o ograničenjima
jakosti elektromagnetskih polja za radijsku opremu i telekomunikacijsku
terminalnu opremu, osim dokumentacije iz stavka 3. i 4. ovoga članka Agenciji
se obvezno prilažu i podaci iz članka 9. stavka 2. tog Pravilnika.

(6) Obrasce zahtjeva iz stavka 1. ovoga članka
Agencija objavljuje na svojim internetskim stranicama, a može ih objaviti i na
drugi prikladan i javno dostupan način.

*Rješavanje zahtjeva za izdavanje dozvole za radijsku postaju*

Članak 12.

(1) Agencija će usvojiti zahtjev za izdavanje
dozvole za radijsku postaju, koji ispunjava sve uvjete iz članka 10. ovoga
Pravilnika i sadržava sve podatke u smislu odredaba članka 11. ovoga
Pravilnika, te izdati dozvolu za radijsku postaju u roku od 30 dana od dana zaprimanja
tog ispravno i potpuno ispunjenog zahtjeva.

(2) Iznimno od odredbe stavka 1. ovoga članka,
rok za izdavanje dozvole za radijsku postaju može se produljiti najviše do 120
dana od dana zaprimanja zahtjeva, i to u sljedećim slučajevima:

1. ako je zahtjev za izdavanje dozvole za
radijsku postaju nepotpun,

2. u slučaju da Agencija, ili pravna osoba koju
je ovlastilo Vijeće Agencije, mora obaviti određena radijska mjerenja i druga
ispitivanja kako bi se utvrdili tehnički, zemljopisni i drugi uvjeti za djelotvornu
i nesmetanu uporabu radijske frekvencije,

3. u slučaju da Agencija mora obaviti
usklađivanje uporabe radijskih frekvencija na međunarodnoj razini.

(3) Agencija će rješenjem odbiti zahtjev za
izdavanje dozvole za radijsku postaju ako utvrdi:

1. da dodjela radijske frekvencije, za koju je
podnesen zahtjev, nije u skladu s planovima dodjele radijskih frekvencija iz
članka 4. ovoga Pravilnika,

2. da bi se dodjelom radijske frekvencije
onemogućila djelotvorna uporaba radiofrekvencijskog
spektra ili rad druge telekomunikacijske opreme.

(4) Agencija će rješenjem odbaciti zahtjev za
izdavanje dozvole za radijsku postaju ako utvrdi da podnositelj zahtjeva, ni
nakon pisanog poziva Agencije za dopunu zahtjeva, u produljenom roku iz stavka
2. ovoga članka nije dostavio sve podatke u smislu odredaba članka 11. ovoga
Pravilnika.

(5) Prije izdavanja dozvole za radijsku postaju,
a najkasnije prigodom preuzimanja te dozvole, plaća se naknada za dodjelu i
uporabu radijskih frekvencija u skladu s posebnim propisom.

*Vrste dozvola za radijske postaje*

Članak 13.

(1) Dozvola za radijsku postaju iz članka 86.
Zakona izdaje se za sljedeće vrste radijskih postaja:

1. amaterske radijske postaje,

2. radijske postaje na plovilu,

3. radijske postaje na zrakoplovu,

4. nepokretne radijske postaje,

5. pokretne radijske postaje,

6. nepokretne radijske postaje u mikrovalnoj
vezi,

7. nepokretne radijske postaje u sustavu točka –
više točaka,

8. radijske postaje u satelitskoj službi,

9. radijske postaje za odašiljanje radijskog ili
televizijskog programa,

10. SV/KV radijske postaje.

(2) Obrasci dozvola za radijske postaje iz
stavka 1. ovoga članka dani su u Dodatcima D-1, D-2, D-3, D-4, D-5, D-6, D-7,
D-8, D-9 i D-10, koji su tiskani u Prilogu 2. ovoga Pravilnika i čine njegov
sastavni dio.

*Dozvola za amatersku radijsku postaju*

Članak 14.

(1) Dozvola za amatersku radijsku postaju mora
sadržavati sljedeće:

1. podatke o vlasniku, odnosno korisniku
radijske postaje – ime i prezime, odnosno naziv radioamaterskog
kluba ili Hrvatskog radioamaterskog saveza, broj
osobne iskaznice, adrese na kojima se upotrebljavaju amaterske radijske
postaje, broj telefona / telefaksa, ime i prezime odgovornog radioamatera (za
klupske amaterske radijske postaje i amaterske relejne postaje), radioamaterski razred i pozivna oznaka,

2. podatke o radijskim postajama – lokacija
postavljanja i rada radijske postaje, zemljopisna duljina i širina, nadmorska
visina, frekvencije odašiljača i prijamnika, proizvođač, tip i serijski broj
uređaja, najveća dopuštena snaga odašiljača, dobitak antenskog sustava i
efektivna izračena snaga (ERP),

3. dodatne napomene.

(2) Za sve amaterske radijske postaje, koje
upotrebljava pojedini radioamater ili radioamaterski
klub, izdaje se jedna dozvola za amatersku radijsku postaju.

(3) U svrhu uporabe amaterske radijske postaje u
drugim zemljama članicama CEPT-a, Agencija izdaje, na zahtjev radioamatera, i
posebnu CEPT radioamatersku dozvolu, u skladu s
odredbama Pravilnika o amaterskim radijskim komunikacijama.

*Dozvola za radijsku postaju na plovilu*

Članak 15.

Dozvola za radijsku postaju na plovilu mora
sadržavati sljedeće:

1. podatke o plovilu – naziv plovila ili
registracijska oznaka, pozivna oznaka ili druga oznaka prepoznavanja, podaci o vlasniku
plovila, kategorija službe i korespondencije, selektivni pozivni broj (SSFC i
MMSI/DSC) te satelitski identifikacijski broj,

2. podatke o radijskim postajama (uređajima) –
tip i serijski broj radijske postaje, snaga radijske postaje, vrsta emisije te
frekvencijska područja ili dodijeljene frekvencije, i to za odašiljače,
odašiljače za nuždu i odašiljače sredstava za spašavanje,

3. podatke o ostalim radijskim postajama
(uređajima),

4. dodatne napomene.

*Dozvola za radijsku postaju na zrakoplovu*

Članak 16.

Dozvola za radijsku postaju na zrakoplovu mora
sadržavati slje­deće:

1. podatke o zrakoplovu – državna pripadnost i
registracijska oznaka zrakoplova, pozivna oznaka ili druga oznaka
prepoznavanja, tip zrakoplova, podaci o vlasniku zrakoplova i ELT kôd,

2. podatke o radijskim postajama (uređajima) –
tip i serijski broj radijske postaje, snaga radijske postaje, vrsta emisije te
frekvencijska područja ili dodijeljene frekvencije, i to za odašiljače,
odašiljače za nuždu i odašiljače sredstava za spašavanje,

3. podatke o ostalim radijskim postajama
(uređajima),

4. dodatne napomene.

*Dozvola za nepokretnu radijsku postaju*

Članak 17.

Dozvola za nepokretnu radijsku postaju mora
sadržavati sljedeće:

1. podatke o vlasniku, odnosno korisniku
radijske postaje – naziv, adresa i broj telefona/telefaksa,

2. podatke o uporabi frekvencije – frekvencijsko
područje ili dodijeljena frekvencija odašiljača, frekvencijsko područje ili
dodijeljena frekvencija prijamnika, vrsta radiokomunikacijske
službe i vrsta radijske postaje te kategorija uporabe,

3. podatke o uređaju – proizvođač, tip i
serijski broj uređaja, nazivna snaga i dopuštena snaga odašiljača te vrsta
emisije,

4. podatke o lokaciji radijske postaje – naziv
lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu
zračenja – najveća efektivna izračena snaga (ERP), visina antenskog sustava
iznad tla, najveća efektivna visina i pripadajući kut, glavni smjer zračenja,
elevacijski kut glavnog snopa, dobitak antenskog sustava, vrsta antene i
polarizacija te kôd dijagrama zračenja (horizontalni
/ vertikalni),

6. dodatne napomene.

*Dozvola za pokretnu radijsku postaju*

Članak 18.

Dozvola za pokretnu radijsku postaju mora
sadržavati sljedeće:

1. podatke o vlasniku, odnosno korisniku
radijske postaje – naziv ili ime i prezime, adresa i broj telefona/telefaksa,

2. podatke o uporabi frekvencije – frekvencijsko
područje ili dodijeljena frekvencija odašiljača, frekvencijsko područje ili
dodijeljena frekvencija prijamnika, vrsta radiokomunikacijske
službe i vrsta radijske postaje te kategorija uporabe,

3. podatke o uređaju – proizvođač, tip i
serijski broj uređaja, snaga odašiljača i vrsta emisije,

4. podatke o lokaciji radijske postaje – zemljopisna
duljina i širina središta područja pokrivanja te polumjer područja pokrivanja,

5. podatke o antenskom sustavu i dijagramu
zračenja – dobitak antenskog sustava, vrsta antene i polarizacija,

6. dodatne napomene.

*Dozvola za nepokretnu radijsku postaju u mikrovalnoj vezi*

Članak 19.

(1) Dozvola za nepokretnu radijsku postaju u
mikrovalnoj vezi mora sadržavati sljedeće:

1. podatke o vlasniku, odnosno korisniku
radijske postaje – naziv, adresa i broj telefona/telefaksa,

2. podatke o uporabi frekvencije za radijsku
postaju u točki A i točki B – frekvencija odašiljača, frekvencija prijamnika,
vrsta radiokomunikacijske službe i vrsta radijske
postaje,

3. podatke o lokaciji radijske postaje u točki A
i točki B – naziv lokacije i oznaka županije, zemljopisna duljina i širina te
nadmorska visina,

4. podatke o pasivnom repetitoru
– naziv lokacije i oznaka županije, zemljopisna duljina i širina, nadmorska
visina središta pasivnog repetitora, dobitak i
površina pasivnog repetitora,

5. podatke o uređaju u točki A i točki B – vrsta
emisije, brzina prijenosa, proizvođač, tip i serijski broj uređaja, snaga na
izlazu iz odašiljača, dinamika ATPC-a, prijamna razina, najmanja prijamna snaga
(uz BER od 10-3), razina termalnog šuma i razred uređaja (prema ETSI-u),

6. podatke o antenskom sustavu i dijagramu
zračenja – visina antenskog sustava iznad tla, snaga na ulazu u antenu, najveći
dobitak antene, glavni smjer zračenja/prijama, elevacijski kut glavnog snopa,
polarizacija, proizvođač antene, vrsta antene i razred antene (prema ETSI-u),

7. dodatne napomene,

8. dodatne podatke – odašiljačka filtarska maska
(odgovarajuće udaljenosti od središnje frekvencije i pripadajuće relativno
gušenje), kopolarni dijagram antenskog zračenja na
lokaciji A i lokaciji B (odgovarajući kutovi i pripadajuće relativno gušenje)
te kontrapolarni dijagram antenskog zračenja na
lokaciji A i lokaciji B (odgovarajući kutovi i pripadajuće relativno gušenje).

(2) Za sve nepokretne radijske postaje u jednoj
mikrovalnoj vezi izdaje se jedna dozvola za radijsku postaju.

*Dozvola za nepokretnu radijsku postaju u sustavu točka –
više točaka*

Članak 20.

Dozvola za nepokretnu radijsku postaju u sustavu
točka – više točaka mora sadržavati sljedeće:

1. podatke o vlasniku, odnosno korisniku
radijske postaje – naziv, adresa i broj telefona / telefaksa,

2. podatke o uporabi frekvencije – frekvencijski
blok, frekvencija odašiljača (po sektorima), frekvencija prijamnika (po
sektorima), vrsta radiokomunikacijske službe i vrsta
radijske postaje,

3. podatke o lokaciji središnje radijske postaje
– naziv lokacije i oznaka županije, zemljopisna duljina i širina te nadmorska
visina,

4. podatke o uređaju – proizvođač, tip i
serijski broj uređaja, vrsta dupleksa, vrsta
višestrukog pristupa, vrsta emisije i brzina prijenosa,

5. podatke o antenskom sustavu i dijagramu
zračenja (po sek­torima) –
proizvođač antene, vrsta antene, visina antenskog sustava iznad tla, snaga na
izlazu iz uređaja, najveći dobitak antene, širina sektora, glavni smjerovi
zračenja/prijama, elevacijski kut glavnog snopa, najveća ekvivalentna izotropno izračena snaga (EIRP) i polarizacija,

6. dodatne napomene,

7. dodatne podatke – odašiljačka filtarska maska
(odgovarajuće udaljenosti od središnje frekvencije i pripadajuće relativno
gušenje), kopolarni dijagram antenskog zračenja u
horizontalnoj i vertikalnoj ravnini (odgovarajući kutovi i pripadajuće
relativno gušenje) te kontrapolarni dijagram
antenskog zračenja u horizontalnoj i vertikalnoj ravnini (odgovarajući kutovi i
pripadajuće relativno gušenje).

*Dozvola za radijsku postaju u satelitskoj službi*

Članak 21.

Dozvola za radijsku postaju u satelitskoj službi
mora sadržavati sljedeće:

1. podatke o vlasniku, odnosno korisniku
radijske postaje – naziv, adresa i broj telefona/telefaksa,

2. podatke o uporabi frekvencije – frekvencija
odašiljača, frekvencija prijamnika, širina kanala, vrsta radiokomunikacijske
službe i vrsta radijske postaje,

3. podatke o uređaju – proizvođač, tip i serijski
broj uređaja, nazivna snaga i dopuštena snaga odašiljača, vrsta emisije, brzina
prijenosa i kakvoća prijamnog sustava (G/T),

4. podatke o lokaciji radijske postaje – naziv
lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu
zračenja – najveća ekvivalentna izotropno izračena
snaga (EIRP), visina antenskog sustava iznad tla, azimut i elevacijski kut
glavnog snopa, dobitak antenskog sustava, širina glavnog snopa i promjer
antene, vrsta antene i polarizacija,

6. dodatne napomene – značajke satelita (naziv,
vrsta i orbitalni položaj satelita) i druge dodatne napomene.

*Dozvola za radijsku postaju za odašiljanje radijskog ili
televizijskog programa*

Članak 22.

Dozvola za radijsku postaju za odašiljanje
radijskog ili televizijskog programa mora sadržavati sljedeće:

1. podatke o vlasniku, odnosno korisniku
radijske postaje – naziv, adresa, broj telefona/telefaksa i oznaka koncesije,

2. podatke o uporabi frekvencije – frekvencija
odašiljača, redni broj kanala, pomak frekvencije (offset),
vrsta radiokomunikacijske službe i vrsta radijske
postaje,

3. podatke o uređaju – proizvođač, tip i
serijski broj uređaja, nazivna snaga i dopuštena snaga odašiljača te vrsta
emisije,

4. podatke o lokaciji radijske postaje – naziv
lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu
zračenja – najveća efektivna izračena snaga (ERP), visina antenskog sustava
iznad tla, glavni smjerovi zračenja, smjerovi ograničenja zračenja/gušenje,
dobitak antenskog sustava, vrsta antene i polarizacija te sažet opis antenskog
sustava,

6. dodatne napomene.

*Dozvola za SV/KV radijsku postaju*

Članak 23.

Dozvola za SV/KV radijsku postaju mora
sadržavati sljedeće:

1. podatke o vlasniku, odnosno korisniku
radijske postaje – naziv, adresa i broj telefona/telefaksa,

2. podatke o uporabi frekvencije – frekvencija
odašiljača, vrsta radiokomunikacijske službe i vrsta
radijske postaje, vrijeme rada i pozivna oznaka,

3. podatke o uređaju – proizvođač, tip i
odgovarajuća oznaka uređaja, snaga odašiljača i vrsta emisije,

4. podatke o lokaciji radijske postaje – naziv
lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu
zračenja – najveća efektivna izračena snaga (ERP), visina antenskog sustava
iznad tla, glavni smjerovi zračenja, elevacijski kut glavnog snopa, dobitak
antenskog sustava, vrsta antene i polarizacija te sažet opis antenskog sustava,

6. dodatne napomene.

*Tehnički pregled radijske postaje*

Članak 24.

(1) Radijske postaje, putem kojih se obavljaju
javne telekomunikacijske usluge i djelatnost radija i/ili televizije, radijske
postaje mikrovalnih veza te radijske postaje u tehnički složenijim radijskim
mrežama iz članka 9. stavka 3. ovoga Pravilnika, za koje je Agencija izdala
dozvolu za radijsku postaju, prije puštanja u rad podliježu obvezi obavljanja
tehničkog pregleda, koji obavlja Agencija ili pravna osoba koju je ovlastilo
Vijeće Agencije, u skladu s odredbama Pravilnika o tehničkim pregledima u
telekomunikacijama.

(2) Uz zahtjev za obavljanje tehničkog pregleda,
podnesen u skladu s odredbama Pravilnika iz stavka 1. ovoga članka, vlasnik,
odnosno korisnik radijske postaje, koja podliježe tehničkom pregle­du,
Agenciji obvezno prilaže i zapisnik o postavljanju radijske postaje.

(3) Zapisnik iz stavka 2. ovoga članka sastavlja
se na obrascu kojemu oblik i sadržaj utvrđuje Agencija, te ga objavljuje u
»Narod­nim novinama« i na svojim internetskim
stranicama, a može ga objaviti i na drugi prikladan i javno dostupan način.

*Puštanje u rad radijske postaje*

Članak 25.

(1) Radijska postaja iz članka 24. stavka 1. ovoga
Pravilnika, koja je na obavljenom tehničkom pregledu u potpunosti zadovoljila
uvjete utvrđene Pravilnikom o tehničkim pregledima u telekomunikacijama, može
se pustiti u rad na temelju potvrde o obavljenom tehničkom pregledu.

(2) Potvrdu o obavljenom tehničkom pregledu
vlasniku, odnos­no korisniku radijske postaje izdaje Agencija u skladu s
Pravilnikom iz stavka 1. ovoga članka.

(3) Na temelju potvrde o obavljenom tehničkom
pregledu Agencija će, u skladu s odredbama članka 34. ovoga Pravilnika, produljiti
rok valjanosti dozvole za radijsku postaju iz članka 24. stavka 1. ovoga
Pravilnika.

(4) U dozvolu za radijsku postaju, na koju se
primjenjuje Pravilnik o ograničenjima jakosti elektromagnetskih polja za
radijsku opremu i telekomunikacijsku terminalnu opremu, s produljenim rokom
valjanosti prema stavku 3. ovoga članka, Agencija upisuje potvrdu o sigurnosti
u skladu s odredbama tog Pravilnika.

(5) Potvrda o sigurnosti iz stavka 4. ovoga
članka sastavni je dio dozvole za radijsku postaju.

(6) Radijska postaja, koja ne podliježe obvezi
obavljanja tehničkog pregleda iz članka 24. ovoga Pravilnika, može se pustiti u
rad na temelju izdane dozvole za radijsku postaju.

*Obveza izradbe tehničke dokumentacije*

Članak 26.

(1) Tehnička dokumentacija obvezno se izrađuje i
prilaže zah­tjevu za
izdavanje dozvole za sljedeće vrste radijskih postaja:

1. radijske postaje u pokretnoj
telekomunikacijskoj mreži,

2. radijske postaje za usmjerene radijske
komunikacije (sustav točka – točka),

3. radijske postaje u sustavu točka – više
točaka,

4. radijske postaje u nepokretnoj satelitskoj
službi,

5. radijske postaje za odašiljanje radijskog ili
televizijskog programa.

(2) Tehnička dokumentacija mora biti uredna,
jasna i razumljiva, mora biti sastavljena na hrvatskom jeziku i ovjerena
potpisom projektanta koji ispunjava uvjete utvrđene ovim Pravilnikom, te
potpisom i žigom pravne osobe podnositelja zahtjeva za izdavanje dozvole za
radijsku postaju iz stavka 1. ovoga članka.

(3) Tehnička dokumentacija mora biti tiskana ili
napisana neiz­brisivim
otiskom te uvezana u cjelinu s označenim rednim brojevima stranica, na način da
se nakon potpisa i ovjere ne mogu dodavati ni oduzimati stranice.

*Tehnička dokumentacija za radijske postaje u pokretnoj
telekomunikacijskoj mreži*

Članak 27.

Tehnička dokumentacija za radijske postaje u
pokretnoj telekomunikacijskoj mreži mora osobito sadržavati sljedeće:

1. podatke o pravnoj osobi vlasnika, odnosno
korisnika radijske postaje (puni naziv i sjedište te dokaz o pravnoj
osobnosti),

2. dokaz o stručnoj osposobljenosti osobe
(projektanta) koja je izradila tehničku dokumentaciju, a koja mora biti
diplomirani inženjer elektrotehničke struke, s najmanje tri godine radnog
iskustva na poslovima projektiranja i s odgovarajućim uvjerenjem o položenom
stručnom ispitu za projektanta u području radijskih komunikacija, u skladu s
posebnim propisima,

3. opis planiranih potreba komunikacijskog
sustava, objašnjenje zahtijevanih prometnih kapaciteta i prikaz tehničkog
rješenja sustava (s pripadajućim grafičkim prikazima, kao što je blok-shema
sustava, spojna shema i sl.),

4. geodetske podloge (naziv lokacija,
zemljopisne odrednice lokacija u sfernim koordinatama
(ë,ö) ili Gauss-Krgerovim
koordinatama (x,y), uz najveu pogrjeku
od 25 m, ili zemljopisne odrednice u WGS84 sustavu, izmjerene GPS ureajem, s naznaenom mjernom pogrjekom, te nadmorska visina lokacija) i zemljopisni poloaj lokacija, ucrtan na zemljovidu prikladnog mjerila(M
1:5000, M 1:25000 ili M 1:50000),

5. za nepokretne radijske postaje u mrei – grafiki prikaz profila
radijske trase izmeu nepokretne radijske postaje i
osnovne (bazne) postaje ili repetitora, s ucrtanom
radijskom trasom i Fresnelovim elipsoidom
za standardnu atmosferu, profil terena na radijskoj trasi (raster profila od najvie 100 m), tablini brojani
ispis trase radijskog koridora, ili izjava projektanta o slobodnoj Fresnelovoj zoni za standardnu atmosferu,

6. opis zahtijevanih tehnikih
znaajka ureaja i pripadajue opreme, pri emu se
osobito moraju naznaiti tehnike znaajke
primijenjene u proraunu veze,

7. prikaz antenskog sustava (sa shemom
spajanja), kd antenskog dijagrama zraenja
prema HCM sporazumu, tablini brojani prikaz antenskog
dijagrama zraenja (dB) u stupnjevima azimuta (najvie po 5°), grafiki prikaz
horizontalnog i vertikalnog dijagrama antenskog sustava, tlocrt i bokocrt
izvedbe antenskog sustava,

8. proraun potrebne
snage odailjaa i potrebne izraene
snage, izraun prostorne raspodjele elektromagnetskog
polja, grafiki prikaz podruja
pokrivanja odailjaa, odnosno elektromagnetskog polja
na zemljovidu prikladnog mjerila,

9. zahtijevano frekvencijsko podruje, s obrazloenjem potrebne koliine radiofrekvencijskog spektra (potreban broj kanala i irina kanala),

10. za nepokretne radijske postaje u mrei – podatke iz lanka 9. stavka
2. Pravilnika o ogranienjima jakosti
elektromagnetskih polja za radijsku opremu i telekomunikacijsku terminalnu
opremu.

*Tehnička dokumentacija za radijske postaje za usmjerene
radijske komunikacije (sustav točka – točka)*

Članak 28.

Tehnička dokumentacija za radijske postaje za usmjerene
radijske komunikacije (sustav točka – točka) mora osobito sadržavati sljedeće:

1. podatke o pravnoj osobi vlasnika, odnosno
korisnika radijske postaje (puni naziv i sjedište te dokaz o pravnoj
osobnosti),

2. dokaz o stručnoj osposobljenosti osobe
(projektanta) koja je izradila tehničku dokumentaciju, a koja mora biti
diplomirani inženjer elektrotehničke struke, s najmanje tri godine radnog
iskustva na poslovima projektiranja i s odgovarajućim uvjerenjem o položenom
stručnom ispitu za projektanta u području radijskih komunikacija, u skladu s
posebnim propisima,

3. opis planiranih potreba komunikacijskog
sustava, objašnjenje zahtijevanih prometnih kapaciteta i prikaz tehničkog
rješenja sustava (s pripadajućim grafičkim prikazima, kao što je blok-shema
sustava, spojna shema i sl.),

4. geodetske podloge (naziv lokacija,
zemljopisne odrednice lokacija u sfernim koordinatama
(,) ili Gauss-Krügerovim
koordinatama (x,y), uz najveću pogrješku od 10 m, ili zemljopisne odred­nice u WGS84 sustavu, izmjerene GPS uređajem, s naznačenom
mjernom pogrješkom, te nadmorska visina lokacija) i zemljopisni položaj
lokacija, ucrtan na zemljovidu prikladnog mjerila (M 1:5000 ili M 1:25000),

5. grafički prikaz profila radijske trase, s
ucrtanom radijskom trasom i Fresnelovim elipsoidom za standardnu i refraktivnu
atmosferu, profil terena na radijskoj trasi, s uključenim građevinama u
naseljenim područjima u zoni mogućeg djelovanja na Fresnelov
elip­soid (raster profila
od najviše 100 m, pri čemu na udaljenosti do 1 km od krajnjih točaka mora biti
manji od 100 m), tablični brojčani ispis trase radijskog koridora, ili izjava
projektanta o slobodnoj Fresnelovoj zoni za
standardnu i refraktivnu atmosferu,

6. opis zahtijevanih tehničkih značajka uređaja
i pripadajuće opreme, pri čemu se osobito moraju naznačiti tehničke značajke
primijenjene u proračunu veze, i značajke antena s pripadajućim antenskim
dijagramima zračenja,

7. proračun potrebne snage odašiljača i potrebne
izračene snage, te prikaz proračuna usmjerene radiokomunikacijske
veze, uz naznaku prijamne razine, zaštitne rezerve i ostvarene kakvoće,
raspoloživosti i pouzdanosti sustava,

8. zahtijevano frekvencijsko područje, s
obrazloženjem potrebne količine radiofrekvencijskog
spektra (potreban broj kanala i širina kanala),

9. za usmjerene radijske komunikacije koje nisu
u mikrovalnom području (npr. prijenos podataka u UHF
frekvencijskom području) – podatke iz članka 9. stavka 2. Pravilnika o
ograničenjima jakosti elektromagnetskih polja za radijsku opremu i telekomunikacijsku
terminalnu opremu.

*Tehnička dokumentacija za radijske postaje u sustavu točka –
više točaka*

Članak 29.

Tehnička dokumentacija za radijske postaje u
sustavu točka – više točaka mora osobito sadržavati sljedeće:

1. podatke o pravnoj osobi vlasnika, odnosno
korisnika radijske postaje (puni naziv i sjedište te dokaz o pravnoj
osobnosti),

2. odluku o davanju propisane koncesije ili
ugovor o koncesiji iz članka 30. stavka 1. Zakona,

3. dokaz o stručnoj osposobljenosti osobe
(projektanta) koja je izradila tehničku dokumentaciju, a koja mora biti
diplomirani inženjer elektrotehničke struke, s najmanje tri godine radnog
iskustva na poslovima projektiranja i s odgovarajućim uvjerenjem o položenom
stručnom ispitu za projektanta u području radijskih komunikacija, u skladu s
posebnim propisima,

4. opis planiranih potreba komunikacijskog
sustava, objašnjenje zahtijevanih prometnih kapaciteta i prikaz tehničkog
rješenja sustava (s pripadajućim grafičkim prikazima, kao što je blok-shema
sustava, spojna shema i sl.),

5. geodetske podloge (naziv lokacija,
zemljopisne odrednice lokacija u sfernim koordinatama
(,) ili Gauss-Krügerovim
koordinatama (x,y), uz najveću pogrješku od 25 m, a u gradu od 10 m, ili
zemljopisne odrednice u WGS84 sustavu, izmjerene GPS uređajem, s naznačenom
mjernom pogrješkom, te nadmorska visina lokacija) i zemljopisni položaj
lokacija, ucrtan na zemljovidu prikladnog mjerila (M 1:5000 ili M 1:25000) –
geodetske podloge daju se za središnje radijske postaje u radijskoj mreži i
poznate periferne radijske postaje,

6. opis zahtijevanih tehničkih značajka uređaja
i pripadajuće opreme, pri čemu se osobito moraju naznačiti tehničke značajke
primijenjene u proračunu veze,

7. prikaz antenskog sustava (sa shemom
spajanja), opis antenskog dijagrama zračenja s naznačenim smjerovima najvećeg
zračenja i ograničenjima, tablični brojčani prikaz antenskog dijagrama zračenja
(dB) u stupnjevima azimuta, grafički prikaz horizontalnog i vertikalnog
dijagrama antenskog sustava, tlocrt i bokocrt izvedbe antenskog sustava,

8. proračun potrebne snage odašiljača i potrebne
izračene snage, izračun prostorne raspodjele elektromagnetskog polja, grafički
prikaz područja pokrivanja središnjih radijskih postaja po sektorima za traženu
razinu i kakvoću usluge, na zemljovidu prikladnog mjerila, te prikaz proračuna radiokomunikacijskih veza između središnjih radijskih
postaja i perifernih radijskih postaja, uz naznaku prijamne razine, odnosa
željenog signala i zbroja signala smetnja i šuma (C/I+N) te ostvarene kakvoće
veze,

9. kanalni plan po sektorima središnjih
radijskih postaja,

10. podatke iz članka 9. stavka 2. Pravilnika o
ograničenjima jakosti elektromagnetskih polja za radijsku opremu i
telekomunikacijsku terminalnu opremu.

*Tehnička dokumentacija za radijske postaje u nepokretnoj
satelitskoj službi*

Članak 30.

Tehnička dokumentacija za radijske postaje u
nepokretnoj satelitskoj službi mora osobito sadržavati sljedeće:

1. podatke o pravnoj osobi vlasnika, odnosno
korisnika radijske postaje (puni naziv i sjedište te dokaz o pravnoj
osobnosti),

2. dokaz o stručnoj osposobljenosti osobe
(projektanta) koja je izradila tehničku dokumentaciju, a koja mora biti
diplomirani inženjer elektrotehničke struke, s najmanje tri godine radnog iskustva
na poslovima projektiranja i s odgovarajućim uvjerenjem o položenom stručnom
ispitu za projektanta u području radijskih komunikacija, u skladu s posebnim
propisima,

3. opis planiranih potreba komunikacijskog
sustava i prikaz tehničkog rješenja sustava (s pripadajućim grafičkim
prikazima, kao što je blok-shema sustava, spojna shema i sl.),

4. geodetske podloge (naziv lokacija,
zemljopisne odrednice lokacija u sfernim koordinatama
(,) ili Gauss-Krügerovim
koordinatama (x,y), uz najveću pogrješku od 100 m, a u gradu od 50 m, ili
zemljopisne odrednice u WGS84 sustavu, izmjerene GPS uređajem, s naznačenom
mjernom pogrješkom, te nadmorska visina lokacija) i zemljopisni položaj
lokacija, ucrtan na zemljovidu prikladnog mjerila (M 1:25000 ili M 1:50000),

5. opis zahtijevanih tehničkih značajka uređaja
i pripadajuće opreme, pri čemu se osobito moraju naznačiti tehničke značajke
primijenjene u proračunu veze, te opis značajka uporabljenog zakupljenog
kapaciteta na satelitu,

6. proračun potrebne snage odašiljača i potrebne
izračene snage, te prikaz proračuna satelitske uzlazne i silazne radiokomunikacijske veze, uz naznaku prijamne razine,
zaštitne rezerve i ostvarene kakvoće veze,

7. zahtijevano frekvencijsko područje, s
obrazloženjem potreb­ne količine radiofrekvencijskog
spektra (potreban broj kanala i širina kanala).

*Tehnička dokumentacija za radijske postaje za odašiljanje
radijskog ili televizijskog programa*

Članak 31.

Tehnička dokumentacija za radijske postaje za
odašiljanje radijskog ili televizijskog programa mora osobito sadržavati
sljedeće:

1. podatke o pravnoj osobi vlasnika, odnosno
korisnika radijske postaje (puni naziv i sjedište te dokaz o pravnoj
osobnosti),

2. odluku o davanju propisane koncesije ili
ugovor o koncesiji iz članka 30. stavka 1. Zakona,

3. dokaz o stručnoj osposobljenosti osobe
(projektanta) koja je izradila tehničku dokumentaciju, a koja mora biti
diplomirani inženjer elektrotehničke struke, s najmanje tri godine radnog
iskustva na poslovima projektiranja i s odgovarajućim uvjerenjem o položenom
stručnom ispitu za projektanta u području radijskih komunikacija, u skladu s
posebnim propisima,

4. prikaz tehničkog rješenja sustava (s
pripadajućim grafičkim prikazima, kao što je blok-shema sustava, spojna shema i
sl.),

5. geodetske podloge (naziv lokacija,
zemljopisne odrednice lo­ka­cija u sfernim koordinatama (,) ili Gauss-Krügerovim koordinatama (x,y), uz najveću pogrješku od 50
m, a u gradu od 25 m, ili zemljopisne odrednice u WGS84 sustavu, izmjerene GPS
uređajem, s naznačenom mjernom pogrješkom, te nadmorska visina lokacija) i
zemljopisni položaj lokacija, ucrtan na zemljovidu prikladnog mjerila (M
1:5000, M 1:25000 ili M 1:50000),

6. opis zahtijevanih tehničkih značajka uređaja,
sastavnih dijelova antenskih sustava i pripadajuće opreme,

7. prikaz antenskog sustava (sa shemom
spajanja), opis antenskog dijagrama zračenja s naznačenim smjerovima najvećeg
zračenja i ograničenjima, tablični brojčani prikaz antenskog dijagrama zračenja
(dB) u stupnjevima azimuta (najviše po 10°), grafički prikaz horizontalnog i
vertikalnog dijagrama antenskog sustava, tlocrt i bokocrt izvedbe antenskog
sustava,

8. proračun potrebne izlazne snage odašiljača,
na temelju izračene snage koju je utvrdila Agencija,

9. izračun potrebne prijamne razine za
odgovarajuću kakvoću prijama, izračun prostorne raspodjele elektromagnetskog
polja, grafički prikaz područja pokrivanja odašiljača, odnosno
elektromagnetskog polja na zemljovidu prikladnog mjerila. U slučaju odašiljača
s dopunskim pokrivanjem (odnosno više odašiljača smještenih na istom
zemljopisnom području), ili u slučaju sustava odašiljača u sinkronoj radijskoj
mreži (SFN), potrebno je prikazati i pokrivanje ostalih odašiljača te ukupno
pokrivanje elektromagnetskog polja,

10. podatke iz članka 9. stavka 2. Pravilnika o
ograničenjima jakosti elektromagnetskih polja za radijsku opremu i
telekomunikacijsku terminalnu opremu.

*Pomorske i zrakoplovne radijske komunikacije te radijske
komunikacije u unutarnjoj plovidbi*

Članak 32.

(1) Za sve radijske postaje, koje se nalaze na
jednom plovilu ili na jednom zrakoplovu, izdaje se jedna dozvola za radijsku
postaju.

(2) Uz zahtjev za izdavanje dozvole za radijsku
postaju na plovilu, podnesen u skladu s odredbama članka 11. ovoga Pravilnika,
vlasnik, odnosno korisnik radijske postaje Agenciji obvezno prilaže i presliku
pravovaljane plovidbene dozvole ili upisnog lista plovila.

(3) Ako podnositelj zahtjeva ne raspolaže
dokumentacijom iz stavka 2. ovoga članka, uz zahtjev za izdavanje dozvole za
radijsku postaju na plovilu obvezno prilaže potvrdu o rezervaciji
registracijske oznake ili rješenje o nazivu plovila, koje je izdala nadležna
lučka kapetanija, odnosno ministarstvo nadležno za poslove pomorstva.

(4) Uz zahtjev za izdavanje dozvole za radijsku
postaju na zrakoplovu, podnesen u skladu s odredbama članka 11. ovoga
Pravilnika, vlasnik, odnosno korisnik radijske postaje Agenciji obvezno prilaže
i presliku svjedodžbe o plovidbenosti zrakoplova te presliku potvrde o
registraciji zrakoplova.

(5) U slučaju izmjene tehničkih parametara
radijske postaje, ili promjene radijske postaje iz stavka 1. ovoga članka,
vlasnik, odnos­no korisnik radijske postaje mora bez odgode podnijeti Agenciji
zahtjev za izdavanje nove dozvole za radijsku postaju na plovilu, odnosno
zrakoplovu, u skladu s odredbama ovoga Pravilnika, uz koji se obvezno prilaže i
izvornik prethodno izdane dozvole za radijsku postaju.

(6) U slučaju gubitka, otuđenja, otpisa,
oštećenja ili kojeg drugog načina prestanka uporabe radijske postaje iz stavka
1. ovoga članka, ili prestanka uporabe plovila ili zrakoplova, vlasnik, odnosno
korisnik radijske postaje mora, bez odgode, o nastanku tih okolnosti u pisanom
obliku obavijestiti Agenciju, odnosno pisanim putem otkazati Agenciji uporabu
radijske postaje.

(7) Agencija u slučajevima iz stavka 6. ovoga
članka donosi rješenje o prestanku valjanosti dozvole za radijsku postaju.

*Rok valjanosti dozvole za radijsku postaju*

Članak 33.

(1) Rok valjanosti dozvole za radijsku postaju iz
članka 13. stavka 1. ovoga Pravilnika ne može biti dulji od deset godina, a
određuje ga Agencija prigodom izdavanja dozvole za radijsku postaju, prema
namjeni radijske postaje.

(2) Rok iz stavka 1. ovoga članka počinje teći
od dana izdavanja dozvole za radijsku postaju, koji se upisuje u dozvolu.

(3) Agencija određuje rok iz stavka 1. ovoga
članka za radijske postaje iz članka 24. stavka 1. ovoga Pravilnika, koje prije
puštanja u rad podliježu obvezi obavljanja tehničkog pregleda, na način koji
omogućuje pravodobnu nabavu, izgradnju i/ili postavljanje radijske postaje,
provedbu potrebnih mjerenja veličina elektromagnetskih polja u skladu s
Pravilnikom o ograničenjima jakosti elektromag­net­skih polja za radijsku opremu i telekomunikacijsku
terminalnu opremu, te obavljanje tehničkog pregleda u skladu s Pravilnikom o
tehničkim pregledima u telekomunikacijama.

(4) Dozvola za radijsku postaju na plovilu i
dozvola za radijsku postaju na zrakoplovu važi do prestanka uporabe plovila ili
zrakoplova.

(5) Agencija može iznimno, na temelju podnesenog
zahtjeva, izdati privremenu dozvolu za radijsku postaju ili radijski sustav
koji se upotrebljava u svrhu tržišnog ili tehničkog ispitivanja, istraživanja
ili projektiranja, ili za potrebe športskih ili drugih priredaba privremenog
značaja, i to na rok od najviše tri mjeseca, ako su ispunjeni uvjeti iz članka
10. i 11. ovoga Pravilnika.

(6) Nakon isteka roka iz stavka 5. ovoga članka
radijska postaja ili radijski sustav, za koji je izdana privremena dozvola,
može se upotrebljavati isključivo uz uvjete propisane Zakonom.

*Produljenje roka valjanosti dozvole za radijsku postaju*

Članak 34.

(1) Agencija može, na zahtjev vlasnika, odnosno
korisnika radijske postaje, produljiti rok valjanosti dozvole za radijsku
postaju iz članka 13. stavka 1. ovoga Pravilnika, i to na sljedeće načine:

1. produljiti rok valjanosti dozvole za radijsku
postaju bez izmjene tehničkih i drugih parametara u dozvoli,

2. produljiti rok valjanosti dozvole za radijsku
postaju uz izmjenu tehničkih i/ili drugih parametara u dozvoli.

(2) Zahtjev za produljenje roka valjanosti
dozvole za radijsku postaju iz stavka 1. ovoga članka podnosi se Agenciji u
pisanom obliku, i to najmanje 30 dana prije isteka roka valjanosti dozvole za
radijsku postaju.

(3) Zahtjev iz stavka 1. ovoga članka podnosi se
na odgovaraju­ćem propisanom obrascu iz članka 11.
ovoga Pravilnika, uz koji se obvezno prilaže preslika prethodno izdane dozvole
za radijsku postaju te dokaz o uplati upravne pristojbe u skladu s posebnim
propisom.

(4) Za radijske postaje iz članka 24. stavka 1.
ovoga Pravilnika, prigodom prvog produljenja roka valjanosti dozvole za
radijsku postaju nakon njezina puštanja u rad, uz zahtjev iz stavka 1. ovoga
članka obvezno se prilaže i preslika potvrde o obavljenom tehnič­kom
pregledu iz članka 25. stavka 1. ovoga Pravilnika.

(5) Agencija može, ovisno o raspoloživim
tehničkim mogućnostima, zaprimati zahtjev iz stavka 1. ovoga članka i
elektroničkim putem.

*Prestanak valjanosti dozvole za radijsku postaju*

Članak 35.

(1) Dozvola za radijsku postaju prestaje važiti
danom isteka roka valjanosti navedenog u dozvoli, osim u slučaju iz članka 33.
stavka 4. ovoga Pravilnika.

(2) Agencija donosi rješenje o prestanku
valjanosti dozvole za radijsku postaju u slučajevima iz članka 91. stavka 2.
Zakona.

(3) U slučaju gubitka, otuđenja, otpisa,
oštećenja ili kojeg drugog načina prestanka uporabe radijske postaje, vlasnik,
odnosno korisnik radijske postaje mora, bez odgode, o nastanku tih okolnosti u
pisanom obliku obavijestiti Agenciju, odnosno pisanim putem otkazati Agenciji
uporabu radijske postaje, radi donošenja rješenja iz stavka 2. ovoga članka.

(4) Kad istekne rok valjanosti dozvole za
radijsku postaju, koji nije produljen u skladu s odredbama članka 34. ovoga
Pravilnika, vlasnik, odnosno korisnik radijske postaje, ili njegov nasljednik
ili pravni sljednik, mora bez odgode poduzeti
djelotvorne mjere kojima se onemogućuje daljnji rad te radijske postaje, i o
poduzetim mjerama izvijestiti u pisanom obliku Agenciju, u roku od osam dana od
dana isteka roka valjanosti dozvole za radijsku postaju.

IV. OPĆA DOZVOLA

*Sadržaj opće dozvole*

Članak 36.

(1) Agencija izdaje opću dozvolu za radijsku
postaju za koju postoji odgovarajuća odluka CEPT-a, koja je prihvaćena u
Republici Hrvatskoj, o izuzeću od izdavanja pojedinačne dozvole za radijsku
postaju.

(2) Opća dozvola iz stavka 1. ovoga članka mora
sadržavati sljedeće:

1. opće podatke o radijskoj postaji – vrstu
radijske postaje (uređaja), oznaku radijske postaje (uređaja), odluku CEPT-a o
izuzeću od izdavanja pojedinačne dozvole za radijsku postaju, odgovarajuće
CEPT-ove preporuke i/ili izvješća, odgovarajuće harmonizirane norme i razred
uređaja prema Direktivi 1999/5/EC,

2. podatke o uporabi frekvencije – frekvencijski
pojas, razmak kanala i širina kanala, dupleksni
razmak i upareni radiofrekvencijski spektar, te vrsta
radiokomunikacijske službe,

3. podatke o uređaju – dopuštena snaga
odašiljača, najveća efektivna izračena snaga (ERP), dopuštena vrsta emisije,
brzina prijenosa i dopuštena vrsta antene,

4. podatke o lokaciji radijske postaje – naziv
lokacije i oznaka županije, zemljopisna duljina i širina, nadmorska visina i
zemljopisno područje uporabe radijske postaje,

5. podatke o općim i posebnim uvjetima uporabe
radijske postaje – opći uvjeti uporabe radijske postaje, posebni uvjeti uporabe
radijske postaje te posebni uvjeti uvoza i stavljanja na tržište radijske
postaje,

6. dodatne napomene – obveza podnošenja prijave
Agenciji u skladu s člankom 37. ovoga Pravilnika i druge dodatne napomene.

(3) Obrazac opće dozvole iz stavka 1. ovoga
članka dan je u Prilogu 3. koji je tiskan uz ovaj Pravilnik i čini njegov
sastavni dio.

*Obveza davatelja usluga uz uporabu slobodnoga radiofrekvencijskog spektra*

Članak 37.

(1) Davatelji telekomunikacijskih usluga uz uporabu
slobodnoga radiofrekvencijskog spektra moraju
prijaviti Agenciji u pisanom obliku svaku postavljenu radijsku postaju koja se
upotrebljava na temelju opće dozvole iz članka 36. stavka 1. ovoga Pravilnika.

(2) Prijava iz stavka 1. ovoga članka mora osobito
sadržavati podatke iz članka 28. stavka 3. Zakona.

(3) Prijava iz stavka 1. ovoga članka podnosi se
na obrascu kojemu oblik i sadržaj utvrđuje Agencija, te ga objavljuje u
»Narodnim novinama« i na svojim internetskim stranicama, a može ga objaviti i
na drugi prikladan i javno dostupan način.

(4) Agencija može, ovisno o raspoloživim
tehničkim mogućnostima, zaprimati prijavu iz stavka 1. ovoga članka i
elektroničkim putem.

*Objava popisa radijskih postaja s općom dozvolom*

Članak 38.

Agencija redovito, a najmanje jedanput mjesečno,
na svojim internetskim stranicama, ili na drugi prikladan i javno dostupan
način, objavljuje:

1. popis radijskih postaja s općom dozvolom i s
oznakom odgovarajuće CEPT-ove odluke o izuzeću od izdavanja pojedinačne dozvole
za radijsku postaju, u kojemu su posebno navedene radijske postaje za koje je
potrebna prijava Agenciji prema članku 37. ovoga Pravilnika,

2. izdane opće dozvole za radijske postaje.

*Stavljanje na tržište radijskih postaja s općom dozvolom*

Članak 39.

Osoba odgovorna za stavljanje na tržište
radijske postaje s općom dozvolom iz članka 36. stavka 1. ovoga Pravilnika
obvezna je, prigodom prodaje te radijske postaje, izdati primjerak pripadajuće
opće dozvole, te upoznati vlasnika, odnosno korisnika radijske postaje s obvezom
podnošenja propisane prijave Agenciji, ako ta radijska postaja podliježe obvezi
prijavljivanja Agenciji u skladu s odredbama članka 37. ovoga Pravilnika.

*Rok valjanosti i prestanak valjanosti opće dozvole*

Članak 40.

(1) Agencija izdaje opću dozvolu iz članka 36.
stavka 1. ovoga Pravilnika na neodređeno vrijeme, koje počinje teći od dana
izdavanja opće dozvole, koji se upisuje u opću dozvolu.

(2) Agencija može donijeti rješenje o prestanku
valjanosti opće dozvole iz članka 36. stavka 1. ovoga Pravilnika u skladu s
odgovarajućom odlukom CEPT-a, koja je prihvaćena u Republici Hrvatskoj.

*Radijske komunikacije u frekvencijskom području namijenjenom
građanstvu (CB)*

Članak 41.

(1) Agencija izdaje opću dozvolu iz članka 36.
stavka 1. ovoga Pravilnika za radijske postaje koje rade u frekvencijskom
području namijenjenom građanstvu (CB), s frekvencijskom modulacijom i oznakom
CEPT PR 27.

(2) Postojeće radijske postaje u frekvencijskom
području namijenjenom građanstvu (CB), koje imaju mogućnost rada s amplitudnom modulacijom s dva bočna pojasa (DSB), s amplitudnom modulacijom s jednim bočnim pojasom (SSB) i s
frekvencijskom modulacijom, a kojima je, u skladu s Pravilnikom o tehničkim
uvjetima i uvjetima uporabe radijskih postaja, koje rade u frekvencijskom
području namijenjenom građanima (CB) (»Narodne novine«, broj 66/96.), izdana
pravovaljana dozvola za radijsku postaju, mogu se upotrebljavati do isteka roka
valjanosti dozvole za radijsku postaju, a najdulje do 31. prosinca 2008., uz
uvjet da upotrebljavaju isključivo frekvencijsku modulaciju.

V. PRIJELAZNE I ZAVRŠNE
ODREDBE

*Postupci koji su u tijeku*

Članak 42.

Postupci izdavanja dozvole za uporabu radijskih
frekvencija, dozvole za radijsku postaju i opće dozvole, započeti prema propisima
koji su važili do dana početka primjene ovoga Pravilnika, dovršit će se prema
odredbama ovoga Pravilnika.

*Dopuna propisa o tehničkim pregledima*

Članak 43.

Danom stupanja na snagu ovoga Pravilnika u
Pravilniku o teh­ničkim
pregledima u telekomunikacijama (»Narodne novine«, broj 7/05.) u članku 8.
stavku 1. iza riječi: »televizije« dodaje se zarez i dodaju riječi: »radijskih
postaja mikrovalnih veza i radijskih postaja u tehnički složenijim radijskim
mrežama«.

*Propisi koji prestaju važiti*

Članak 44.

Danom početka primjene ovoga Pravilnika prestaju
važiti:

1. Pravilnik o vrstama radijskih postaja, koje
mogu upotrebljavati stranci, strane pravne osobe i diplomatska zastupstva
(»Narodne novine«, broj 5/95. i 86/95.),

2. Pravilnik o mjerilima za određivanje tehnički
složenije nepo­kretne
radijske postaje za koju se izdaje dozvola za postavljanje prije izdavanja
dozvole za tu radijsku postaju (»Narodne novine«, broj 31/00.),

3. Pravilnik o tehničkoj dokumentaciji radijske
mreže i radijskih postaja za odašiljanje radijskih i televizijskih programa
(»Narodne novine«, broj 18/95. i 38/96.),

4. Pravilnik o tehničkim uvjetima i uvjetima
uporabe radijskih postaja, koje rade u frekvencijskom području namijenjenom
građanima (CB) (»Narodne novine«, broj 66/96.),

5. Odluka o vrstama radijskih postaja za koje se
ne izdaje dozvola (»Narodne novine«, broj 75/97. i 31/98.),

6. Tablica »Dozvole za radijske postaje« u
Dodatku Pravilnika o namjeni radiofrekvencijskog
spektra i dodjeli radijskih frekvencija (»Narodne novine«, broj 14/95. i
20/01).

*Stupanje na snagu Pravilnika*

Članak 45.

Ovaj Pravilnik stupa na snagu osmoga dana od
dana objave u »Narodnim novinama«, a primjenjuje se od 1. prosinca 2005.

Klasa: 011-01/05-02/105

Urbroj: 530-10-05-1

Zagreb, 14. listopada 2005.

Ministar

**Božidar Kalmeta, dipl. ing**., v. r.

![](dodatni/355843.gif)
![](dodatni/355844.gif)
![](dodatni/355845.gif)
![](dodatni/355846.gif)
![](dodatni/355847.gif)
![](dodatni/355848.gif)
![](dodatni/355849.gif)
![](dodatni/355850.gif)
![](dodatni/355851.gif)
![](dodatni/355852.gif)
![](dodatni/355853.gif)
![](dodatni/355854.gif)
![](dodatni/355855.gif)
![](dodatni/355856.gif)
![](dodatni/355857.gif)
![](dodatni/355858.gif)
![](dodatni/355859.gif)
![](dodatni/355860.gif)
![](dodatni/355861.gif)
![](dodatni/355862.gif)
![](dodatni/355863.gif)
![](dodatni/355864.gif)
![](dodatni/355865.gif)

Pravilnik, NN 129/2005-2392
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)